b'\n_START_ARTICLE_\nLiden burre\n_START_SECTION_\nBeskrivelse\n_START_PARAGRAPH_\nLiden burre er en to\xc3\xa5rig urt med gr\xc3\xa5gr\xc3\xb8nne blade, der er filtede p\xc3\xa5 undersiden og n\xc3\xa6sten glatte p\xc3\xa5 oversiden. De 1,5-2,5 centimeter brede kurve sidder p\xc3\xa5 rette og mere eller mindre oprette grene. Kurvens sv\xc3\xb8bblade er hvidfiltede, is\xc3\xa6r f\xc3\xb8r udspring. B\xc3\xa5de de indre og ydre sv\xc3\xb8bblade har en indadb\xc3\xb8jet, krogformet spids, hvilket adskiller arten fra filtet burre, hvor de indre sv\xc3\xb8bblade har ret spids. Blomsterne har blegr\xc3\xb8d krone og lilla st\xc3\xb8vknapper.\n_START_SECTION_\nUdbredelse\n_START_PARAGRAPH_\nArten er udbredt i Europa, Nordafrika og det sydvestlige Asien. Den er indsl\xc3\xa6bt i Nordamerika._NEWLINE_I Danmark er liden burre almindelig vest for Storeb\xc3\xa6lt langs veje og ved bebyggelse, mens den findes hist og her i resten af landet. Den blomstrer i juli og august.'